1.  ปัจจัยความเสี่ยง

ปัจจัยที่อาจทำให้เกิดความเสี่ยงต่อการลงทุนของผู้ลงทุน หรือได้รับผลกระทบต่อผู้ออกหลักทรัพย์ มีดังนี้

ความเสี่ยงเกี่ยวกับภาวะการขาดแคลนบุคลากรที่เชี่ยวชาญเฉพาะด้าน บุคลากรที่มีความเชี่ยวชาญ
และมีความสามารถเฉพาะด้าน นับเป็นทรัพยากรที่สำคัญที่สุด
ในการผลิตหนังสือและวารสารเชิงวิชาการต่างๆ รวมถึงการสร้างสรรค์ผลงานอื่นในธุรกิจที่บริษัทฯ
ดำเนินงาน ซึ่งส่วนใหญ่เป็นธุรกิจบุกเบิก

บริษัทฯ ได้เล็งเห็นถึงความสำคัญของกลุ่มบุคลากรข้างต้น
จึงได้จัดให้มีโครงการให้ผลตอบแทนในรูปของหุ้นให้แก่พนักงาน (ESOP) ขึ้น
เพื่อจูงใจให้พนักงานของบริษัทฯ มีกำลังใจในการสร้างการเติบโตให้บริษัทฯ ในระยะยาว
โครงการนี้ได้รับอนุมัติจาก กลต.ให้ออกวอร์แรนต์ได้ ในเดือนธันวาคม พ.ศ. 2544

ความเสี่ยงทางด้านช่องทางการจัดจำหน่าย ช่องทางการจำหน่ายที่สำคัญส่วนหนึ่งของบริษัทฯ
มาจากการเปิดร้านหนังสือ ซีเอ็ดบุ๊คเซ็นเตอร์ และ Book Variety ตามศูนย์การค้าชั้นนำ
และซูเปอร์เซ็นเตอร์ทั่วไป ทั้งกรุงเทพฯ และต่างจังหวัด โดยมิได้ผูกมัด
หรือเปิดทำการเฉพาะศูนย์การค้าใดศูนย์การค้าหนึ่ง แต่เปิดกระจายอยู่หลายกลุ่มผู้ประกอบการ
เพื่อกระจายความเสี่ยงในอนาคต ซึ่งถ้าหากศูนย์การค้าดังกล่าวประสบภัย หรืออยู่ในภาวะใดๆ
ที่ไม่สามารถเปิดดำเนินการได้ บริษัทฯ ก็อาจสูญเสียรายได้บางส่วนไป
หรือเสียหายจากสินค้าเสียหายจากภัยต่างๆ แต่ความเสี่ยงดังกล่าว
ก็สามารถลดลงได้เนื่องจากบริษัทฯ ได้ทำประกันภัยต่างๆ ไว้อย่างครอบคลุม

อย่างไรก็ตาม การขยายช่องทางการจำหน่ายของบริษัทฯ
ที่มักจะกระจายไปตามซูเปอร์เซ็นเตอร์ต่างๆ อาจได้รับผลกระทบได้
หากรัฐบาลออกกฎหมายควบคุมการขยายสาขาของซูเปอร์เซ็นเตอร์เหล่านั้น

ความเสี่ยงทางด้านการละเมิดลิขสิทธิ์หนังสือ การผลิตหนังสือเชิงวิชาการ
อาจมีความเสี่ยงที่จะถูกฟ้องร้องกรณีละเมิดลิขสิทธิ์ผู้อื่นได้ เช่น นักเขียน
หรือสำนักพิมพ์ละเมิดลิขสิทธิ์มาโดยที่บริษัทฯ ไม่ทราบมาก่อน แล้วมอบหมายให้บริษัทฯ เป็นผู้จัดพิมพ์
และ / หรือจัดจำหน่ายให้ บริษัทฯ ในฐานะผู้พิมพ์ หรือผู้จัดจำหน่าย
ก็อาจถูกฟ้องร้องจากเจ้าของลิขสิทธิ์ได้ ดังนั้น จึงเป็นสิ่งที่กองบรรณาธิการของบริษัทฯ
และหน่วยงานรับจัดจำหน่ายของบริษัทฯ ต้องทำการคัดเลือกต้นฉบับที่จะนำมาผลิต
หรือหนังสือที่จะรับมาจัดจำหน่าย ให้รอบคอบ และระมัดระวังมากขึ้น
เพื่อไม่ให้เกิดปัญหาการละเมิดลิขสิทธิ์ผู้อื่น นอกจากนั้น เพื่อลดโอกาสความเสียหายที่อาจจะเกิดขึ้น
ดังกล่าว บริษัทฯ ยังได้ระบุในเงื่อนไขสัญญา ที่ผู้เขียน หรือเจ้าของหนังสือ
จะต้องเป็นผู้ยืนยันว่าผลงานของตนมิได้ละเมิดลิขสิทธิ์ผู้หนึ่งผู้ใด
และหากมีปัญหาการละเมิดลิขสิทธิ์เกิดขึ้น จะยินยอมรับผิดชอบค่าเสียหายทั้งหมดที่บริษัทฯ
ได้รับจากการละเมิดดังกล่าวด้วย

อย่างไรก็ตาม ปัญหาเหล่านี้เกิดขึ้นน้อยมาก และมูลค่าผลกระทบไม่มีนัยสำคัญ

ความเสี่ยงในเรื่องผลิตภัณฑ์ล้าสมัย หรือถูกสื่ออื่นทดแทน ในปัจจุบัน เทคโนโลยีทางด้านคอมพิวเตอร์
ได้รับการพัฒนาอย่างรวดเร็ว จึงทำให้หนังสือในกลุ่มคอมพิวเตอร์มีอายุการขายสั้นลงกว่าเดิม
และมีการเริ่มใช้สื่อทางอิเล็กทรอนิกส์ เข้ามาใช้แทนที่หนังสือในบางประเภท และบางการใช้งาน
บริษัทฯ จึงปรับตัวด้วยการเน้นการเลือกผลิตหนังสือที่มีอายุยาว และขายดีเป็นสัดส่วนมากขึ้น
รวมทั้งได้จัดทำเว็บไซต์ ชื่อ www.se-ed.com
เพื่อให้ผู้ที่สนใจได้ทราบหนังสือที่ออกใหม่ได้รวดเร็วขึ้น

อย่างไรก็ตาม จากสถิติในต่างประเทศ
พบว่าแม้สื่อทางอิเล็กทรอนิกส์จะได้รับการพัฒนาอย่างรวดเร็ว แต่ก็ยังต้องใช้เวลาอีกนานพอสมควร
กว่าที่จะเริ่มมีน้ำหนักกระทบต่อธุรกิจหนังสือ ซึ่งเมื่อถึงเวลาดังกล่าว บริษัทฯ
ก็สามารถปรับตัวรับกับกระแสดังกล่าวได้ทัน เพราะบริษัทฯ
ได้เตรียมโครงสร้างพื้นฐานไว้รองรับแล้ว

ความเสี่ยงเกี่ยวกับการขาดแคลนวัตถุดิบ กระดาษเป็นวัตถุดิบที่สำคัญในการผลิตหนังสือ
และมีการเปลี่ยนแปลงด้านราคาแปรผันตามความต้องการของตลาดและตามปริมาณการผลิต
อยู่ตลอดเวลา แต่เนื่องจากหนังสือที่บริษัทฯ ผลิตขึ้น มีกลุ่มเป้าหมายที่มีกำลังซื้อ และมีการศึกษา
จึงทำให้บริษัทฯ สามารถใช้นโยบายปรับราคาตามสภาพต้นทุนที่แท้จริงได้ เป็นระยะๆ
จึงไม่ได้รับผลกระทบมากนัก

ความเสี่ยงเกี่ยวกับอุตสาหกรรมการพิมพ์ เนื่องจากบริษัทฯ ไม่ได้ลงทุนสร้างโรงพิมพ์เป็นของตนเอง
จึงทำให้บริษัทฯ ไม่มีความเสี่ยงจากการลงทุน
และไม่ได้รับผลกระทบในเชิงลบจากการแข่งขันตัดราคากันใน อุตสาหกรรมการพิมพ์ ในการนี้
บริษัทฯ เลือกใช้โรงพิมพ์หลายแห่งเป็นฐานรองรับการผลิต ซึ่งทำให้บริษัทฯ
สามารถควบคุมค่าใช้จ่ายได้อย่างเหมาะสม จากภาวะการแข่งขันเสนอราคาค่าพิมพ์อยู่ตลอดเวลา
และยังสามารถกำหนดระยะเวลาการผลิตได้อย่างแน่นอนอีกด้วย